RESOLUTION FRA EKSF'S RÅDGIVENDE UDVALG OM FREMTIDEN FOR DEN FÆLLES FORSKNING PÅ KUL- OG STÅLOMRÅDET (vedtaget enstemmigt på det 336. plenarmøde den 20. juni 1997) (97/C 220/05)

(EØS-relevant tekst)

1. Generelt

DET RÅDGIVENDE UDVALG FOR EKSF

1.1. har noteret sig Rådets konklusioner vedrørende gradvis integrering af visse elementer af EKSF-traktaten i EF-traktaten, den såkaldte »phasing-in« (1);

1.2. er bekendt med:

1.2.1. Revisionsrettens årsberetning om EKSF for regnskabsåret 1995 (2);

1.2.2. Europa-Parlamentets betænkning om udkast til EKSF's aktionsbudget for 1997 (ordfører: J.-A. Giansily) (3);

1.2.3. Europa-Parlamentets betænkning om meddelelse fra Kommissionen til Rådet og Europa-Parlamentet om reaktivering af strukturomlægningen inden for Fællesskabets jern- og stålindustri (ordfører: G. Caudron) (4);

1.2.4. Europa-Parlamentets betænkning om integration af EKSF i De Europæiske Fællesskabers budget (ordfører: J. Colóm i Naval) (5);

1.2.5. Forslag til Europa-Parlamentets og Rådets afgørelse om femte rammeprogram for Det Europæiske Fællesskabs indsats inden for forskning, teknologisk udvikling og demonstration (1998-2002) (6);

1.3. minder om sin tidligere stillingtagen i forbindelse med EKSF-traktatens udløb, især »Memorandum om perspektiverne i forbindelse med EKSF-traktatens udløb i 2002« (7) og beslutningen om EKSF's socialforskning (8), der begge blev vedtaget den 28. juni 1995, samt »Memorandum om de sociale aspekter af EKSF-traktatens udløb i 2002«, der blev vedtaget den 10. oktober 1996 (9).

2. Betragtninger

DET RÅDGIVENDE UDVALG MENER, AT

2.1. Resultaterne af den fælles EKSF-forskning på det tekniske og sociale område er fremragende.

2.1.1. EKSF-forskningen har som det første eksempel på fælleseuropæisk forskning bidraget til teknologisk og social fremgang på kul- og stålområdet, til skabelsen af et omfattende netværk, af europæiske eksperter, til et gunstigt samarbejdsklima og til udveksling af information og erfaring.

2.1.2. Uafhængige undersøgelser har påvist, at den tekniske EKSF-forskning på basis af et beskedent samlet omkostningsniveau har frembragt væsentlige, målelige resultater, og at den sociale forskning har bidraget signifikant til forbedringen af arbejdsbetingelserne. Sidstnævnte bekræftes især af undersøgelser og statistikker vedrørende arbejdsulykker og erhvervsbetingede sygdomme inden for de pågældende industrier (10) (11) (12).

2.1.3. Den fælles EKSF-forskning er et enestående eksempel på tværfaglig, anvendt forskning, der målrettet tilsigter såvel en forbedring af sundheden og sikkerheden på arbejdspladsen som miljøansvarlige produktionsformer. Dette har resulteret i en viden- og resultatmasse, der har haft grundlæggende indflydelse på europæisk socialkultur.

2.1.4. EKSF-traktaten indeholder bestemmelser, der muliggør støtte til basisteknologier, der er uundværlige for konkurrenceevnen. Det fremgår klart af den nuværende situation for især kul- og stålindustrien, at europæisk industri har nået et højt udviklingsstadium, men ikke formår at bevare sin konkurrenceevne uden det nødvendige faste grundlag, en innovativ og fremtidsorienteret forskning giver.

2.2. Den fælles EKSF-forskning er i fuld overensstemmelse med principperne for det femte rammeprogram, hvilket illustreres af den traditionelle karakteristik af denne forskning:

- det velfungerende netværkssamarbejde mellem erfarne, europæiske eksperter

- den forøgede værdi, der tilføres denne forskning via dens transnationale karakter

- det væsentlige bidrag, der ydes til konkurrencedygtigheden hos EKSF-sektorerne og deres brugersektorer

- projekter, der tager udgangspunkt i markedet og behovene hos industrien og dens arbejdstagere

- smidige løsninger i forbindelse med hurtige tilpasningsprocesser og opståelsen af nye behov

- optimal resultatformidling.

2.3. Nødvendigheden af et udbredt forskningssamarbejde på såvel det tekniske som det sociale område har givet anledning til følgende betragtninger:

2.3.1. Stillet over for nye udfordringer med hensyn til konkurrenceevne, omkostningssænkning, produktkvalitet, miljøbeskyttelse og nødvendigheden af at erobre nye markeder vil EKSF-industrierne fortsat være afhængige af en effektiv anvendt teknisk forskning, der ligeledes kommer brugersektorerne til gode.

Foruden nye produkter bør kul- og stålindustrien også tilbyde sine kunder nye systemer og løsninger, der er tilpasset deres behov.

2.3.2. EKSF-industriernes behov for socialforskning vil fortsat omfatte sundhed, sikkerhed, ergonomi og fysiske betingelser på arbejdspladsen. Disse forskellige områder vil fortsat være under påvirkning fra indførelsen af nye produktionsteknologier, nye former for tilrettelæggelse af arbejdet, nødvendige produktivitetsforbedringer og omstruktureringer samt betydelige ændringer i den aldersmæssige sammensætning af arbejdsstyrken.

3. Stillingtagen

DET RÅDGIVENDE UDVALG FOR EKSF

3.1. ønsker en samlet stillingtagen fra Kommissionens side til tidligere forespørgsler vedrørende den fælles tekniske og sociale forskning i sine memoranda af juni 1995 og oktober 1996;

3.2. noterer med tilfredshed, at der i forslaget til afgørelse vedrørende det femte rammeprogram blandt de generiske forsknings- og udviklingsaktiviteter, der skal tildeles en passende støtte, henvises til udvikling af nye råmaterialer og produktionsteknologier på kul- og stålområdet samt til udvikling af produktionsteknologier for fossile energiformer og ren udnyttelse af disse;

3.3. kræver, at der i forbindelse med det femte rammeprograms fjerde aktion (fremme af forskeres uddannelse og mobilitet) tages hensyn til de sociale aspekter, der er af interesse for kul- og stålindustrien;

3.4. anmoder indtrængende om, at der med henblik på opretholdelse af det nuværende stadium for den fælles forskning til fordel for kul- og stålindustrien og dens arbejdstagere tildeles de nødvendige midler i form af

- forbedret adgang til de generelle rammeprogrammer samt

- tilstrækkelig finansiering over EKSF-budgettet indtil 2002 og efter 2002 via EKSF's reserve i form af en forskningsfond, som Det Rådgivende Udvalg hele tiden har ment burde anvendes til gavn for virksomhederne og deres arbejdstagere, som siden 1952 har tilvejebragt størstedelsen af midlerne til denne reserve;

3.5. ser i forbindelse med sidstnævnte med tilfredshed på resolutionen fra Det Europæiske Råd i Amsterdam den 16. juni 1997, hvori Kommissionen opfordres til »at stille forslag med henblik på at sikre, at resterende reserver efter EKSF-traktatens udløb 2002 anvendes til en forskningsfond til gavn for industrier i kul- og stålsektoren«. I denne sammenhæng vil Det Rådgivende Udvalg for EKSF gerne fastslå, at det er udvalgets forståelse, at denne fond skal finansiere den fremtidige EKSF-forskning, som har stået sin prøve;

3.6. understreger muligheden af en samlet forvaltning af den fælles forskning på kul- og stålområdet - hvad enten denne finder sted som del af et rammeprogram eller ikke - således at overlappende foranstaltninger undgås og synergier fremmes;

3.7. anbefaler, at eksisterende EKSF-netværk og -organer (SERDEC, CRC og tekniske eksekutivkomitéer) også efter EKSF-traktatens udløb anvendes i forbindelse med denne samlede forvaltning under hensyntagen til tværfaglighed og med passende repræsentation for kul- og stålvirksomhederne, deres arbejdstagere og brugersektorer;

3.8. understreger, at forvaltningen af den forskningsfond, der er taget beslutning om på Rådet i Amsterdam, skal kontrolleres i fællesskab af de europæiske institutioner og af repræsentanter for EKSF-sektorerne;

3.9. kræver, at der oprettes passende forbindelser til eksisterende organer, især med Det Stående Udvalg for Bedriftssikkerhed og Sundhedsbeskyttelse for Stenkulminedriften og med de blandede udvalg for harmonisering af arbejdsbetingelserne i kul- og stålindustrien;

3.10. kræver, at der for den fælles forskning - hvad enten denne finder sted som del af et rammeprogram eller ikke - oprettes en systematiseret informationsudveksling om resultater (af teknisk eller social karakter), der også tilgodeser brugersektorerne.

(1) Formandskabets konklusioner af 20. april 1991 (ref.:) og 24. november 1992 (ref.:).

(2) EFT nr. C 377 af 13. 12. 1996, s. 5.

(3) EP 219.047.

(4) EP 214.031.

(5) EP A4-0302/96.

(6) KOM(97) 142 endelig udg.

(7) EFT nr. C 206 af 11. 8. 1995, s. 7.

(8) EFT nr. C 206 af 11. 8. 1995, s. 7.

(9) EFT nr. C 334 af 8. 11. 1996, s. 3.

(10) »Evaluation des effets économiques des programmes de recherche CECA«, juni 1994, rapport udarbejdet af Trentini.

(11) »Evaluation du programme de recherche CECA«, september 1996, rapport udarbejdet af Smith Vincent & Co. og Geoffrey Walton Practice.

(12) »EKSF's socialforskning«, 1996, rapport udarbejdet af Enrico Gibellieri et al.